Kuka lorautti kunnostettuun puroon jätevettä? – Erittäin uhanalainen kalakanta tuhoutui Vantaalla lähes täysin

Kylmäojan taimenkanta vaarantui viime talven aikana vakavasti. Epäillään, että Kylmäojaan on päässyt jotain sinne sopimatonta ainetta. Kuvassa aiemman kalakuoleman synkkää satoa. Tomi Räsänen/Vantaan purotalkkarit

Jari Pietiläinen

Vantaan Kylmäojan varrella on ihmetelty erittäin uhanalaisten taimenenpoikasten katoamista.

Viime syksynä Kylmäojassa oli runsaasti kutevia taimenia, mutta keväällä purosta ei löytynyt kuin yksittäisiä vastakuoriutuneita poikasia. Edellisvuonna sen sijaan poikasia syntyi ennätysmäärä, kerrotaan Vantaan kaupungin tiedotteessa.

Ei ole selvinnyt, mihin mäti tai pienpoikaset Kylmäojassa menehtyivät, mutta todennäköisesti puroon on talvella tai aikaisin keväällä lorahtanut jätevettä tai muuta sinne kuulumatonta ainetta.

Vantaan kaupungin kalastusteknikko Markku Tiusanen muistuttaa, ettei sadevesikaivoihin ja hulevesiviemäreihin pidä kaataa kemikaaleja tai mitään luontoon kuulumatonta.

Vantaan alueella virtaaviin puroihin on noussut tänä syksynä taimenia kutemaan enemmän kuin miesmuistiin. Kaupunkialueella virtaavat purot ovat kuitenkin herkästi haavoittuvia.

Kutevien taimenten suuresta määrästä huolimatta poikaset voivat jäädä syntymättä tai ne saattavat menehtyä juuri esimerkiksi jätevesipäästön seurauksena.

KORJAUS kello 14.39: Juttuun korjattu tieto siitä, että tieto kalakuolemista perustuu Vantaan kaupungin tiedotteeseen.